8 maniere om jou versekeringseis makliker te maak - Jou Geld | Solidariteit WêreldJou Geld | Solidariteit Wêreld
Tuis › 2016-wenke › 8 maniere om jou versekeringseis makliker te maak
8 maniere om jou versekeringseis makliker te maak
Dit is nooit lekker om van jou versekering te eis nie. Per stuk van sake, om te moet eis, beteken dat iets verkeerd geloop het ─ hetsy dit 'n motorongeluk of 'n inbraak is of iets baie waardevol wat weggeraak het. As jy egter wel moet eis, is daar maniere om die proses so doeltreffend as moontlik te maak, en hier is hoe om dit te doen:
1. Bel jou versekeraar se noodbystandslyn so gou moontlik. As jy in 'n motorongeluk was, beteken dit sodra jy medies daartoe in staat is en verkieslik voordat 'n insleeplorrie jou kar wegsleep.
2. Meld enige voorval so gou moontlik aan en hoogstens 30 dae nadat dit gebeur het.
3. Ongelukke, diefstal en kapings moet binne 24 uur aangemeld word. As jy in 'n botsing betrokke is met jou kar, moet jy dit binne 24 uur na die voorval by die polisie aanmeld, selfs al is jou kar nie beskadig nie. Versuim om dit te doen, kan 'n uitgerekte eisproses tot gevolg hê sonder die uitkomste wat jy wou gehad het.
4. Stuur al die dokumentasie in verband met jou eis so gou moontlik in. Dit sluit in:
• die polisieverslag en saaknommer;
• jou verklaring aan die polisie;
• besonderhede van die polisiestasie en beampte aan diens;
• 'n gedetailleerde lys van alle verlore, gesteelde of beskadigde items;
• enige ander relevante dokumentasie, soos mediese dokumente as jy beseer is; en
• besonderhede van enige derde party wat by die voorval betrokke was sowel as verklarings deur getuies, indien dit toepaslik is.
5. Hou jou versekeraar op die hoogte van alle stappe wat teen jou gedoen word wat jou eis kan beïnvloed ─ soos regstappe of moontlik 'n vervolging.
6. MOENIE jou verlore, gesteelde of beskadigde eiendom vervang of laat herstel sonder jou versekeringsmaatskappy se skriftelike toestemming nie!
7. Enige herstelwerk aan of vervanging van jou eiendom moet geskied binne 3 maande nadat jou goedgekeurde eis afgehandel is.
8. Laastens, help jou versekeraar om jou te help. Vergewis jou van die eisproses, maak seker dat jy eerlik is in al jou kommunikasie en wees behulpsaam en gewillig om met alles te help.